Vlada je napokon nizom mjera odlučila smanjiti prevelike namete na kupnju automobila koji su u Hrvatskoj uz skandinavske države najveći u Europi, piše Večernji list.

Tako će se početkom godine smanjiti trošarine (PPMV – posebni porez na motorna vozila) za nova i rabljena vozila, na snagu će stupiti promjene zakona o PDV-u prema kojima će poduzetnici moći odbiti 50% PDV-a na kupnju automobila i sve povezane troškove vezane uz korištenje automobila, a pojeftinit će u prosjeku za 50 posto i namet koji se plaća pri prijenosu vlasništva rabljenih automobila (do sada je to bio porez na stjecanje, a po novom će se zvati upravna pristojba).

Osim što će građanima auti biti dostupniji, time će se pokušati pomladiti hrvatski vozni park koji je s prosjekom od 12,5 godina jedan od najstarijih u Europi, a postao je prijetnja i sigurnosti na cestama. Ovoga tjedna na sjednici Vlade donijet će se uredba kojom će se smanjiti trošarine na automobile, a to se, osim novih auta, odnosi i na rabljena vozila koja se u Hrvatsku unose iz EU. Trošarine su, inače, namet koji neke države EU uopće nemaju, primjerice Slovačka i Češka, dok je u Sloveniji i Njemačkoj više-manje simboličan.

Tablice prema kojima se računaju trošarine još se izrađuju pa pravih konkretnih izračuna još nemamo, ali je ministar financija Zdravko Marić najavio da će pojeftinjenje biti osjetno, a neslužbeno se doznaje da će se mijenjati vrijednosni kriterij prema kojemu se trošarine izračunavaju, dok će ekološki kriteriji (prema ispustu CO2) ostati istovjetni. Također, neslužbeno se doznaje da bi trošarine trebale pojeftiniti oko 30%, a intencija je da se relativno najviše smanje trošarine za automobile do 150.000 kuna, koji su najzastupljeniji u prodaji, ali i najdostupniji građanima.

Primjerice, ako bi zaista trošarina pojeftinila za oko 30%, ove godine najprodavaniji novi automobil u Hrvatskoj, Škoda Octavia 1,6 TDI, koja sada stoji 149.859 kuna (od toga na trošarinu otpada 7531 kuna, a na PDV 28.466 kuna), nakon promjena stajala bi 2259 kuna manje. To znači da bi država umjesto dosadašnjih 35.997 kuna poreza i trošarina na auto ubirala i dalje vrlo velikih 32.747 kuna. Nije revolucija, ali bilo kakvo pojeftinjenje veseli.

Druga velika stvar koju čekaju poduzetnici jest ponovno uvođenje mogućnosti odbitka PDV-a pri kupnji automobila i za sve troškove vezane uz njegovo korištenje u iznosu do 50%. Uvođenje te mjere, iako donesene još prije godinu dana uz odgodu do 1. siječnja 2018., bilo je neizvjesno do zadnjeg trena budući da se čekalo odobrenje Europske komisije. Ipak, neslužbeno doznajemo da će se početi primjenjivati od Nove godine.

A to znači da će pravne osobe moći odbiti polovicu PDV-a od cijene automobila, ali i polovicu PDV-a od svih stavki koje se odnose na korištenje automobila poput servisa, guma, održavanja, ali i goriva. Doduše, prema dosadašnjim propisima za troškove korištenja automobila prema Zakonu o dobiti imali su pravo odbitka i do 70% PDV-a pa će u tom segmentu ušteda biti manja. Ali ovim promjenama pravne osobe znatno će profitirati pri kupnji automobila budući da će morati platiti samo 50% PDV-a. Primjerice, za VW Golf 1,6 TDI koji stoji 162.860 kuna 50% PDV-a iznosi 14.820 kuna. A dodamo li tome oko 2500 kuna manje za trošarinu (očekivano opće smanjenje PPMV-a za sve kupce), ispada da će poduzetnicima spomenuti Golf pojeftiniti više od 17.000 kuna. Ta će mjera zasigurno rasteretiti poslovanje mnogobrojnih tvrtki i obrtnika koji za obavljanje svog posla trebaju osobni automobil.

Cijeli članak pročitajte ovdje.